道守董公重成寇公樓集宴僚屬因賦長句
作者：華鎮
朝代：宋

paragraphs: 九峰翠滴天光曉，日射三川波浩溔。
朱門畫戟古城西，岑樓新駕長林杪。
飛欒疊楶橫紛錯，重覆交疏深䆗窱。
幕開碧落四垂低，屏列好山千疊遶。
卧聽羲馭轉轣轆，坐看星車回縹緲。
嘯歌微動薄寥虛，樽俎平鋪俯蘿蔦。
耳前燕語得其所，目外鵬圖莫之夭。
簾翻江日酒霞鮮，窗度天風香穗裊。
平昔萊公此棲止，目窮佳麗真明瞭。
雲歸自惜故鄉非，日低誰念長安杳。
帝居閶闔深難叫，世路風波古瀰渺。
饑烏得食嚇鵷雛，嫫母在宮憎窈窕。
干將莫耶不惜折，威鳳麒麟恥羈擾。
北瞻曾冠拱辰星，南飛却過隨陽烏。
彭殤滔滔不足問，榮悴冥冥未宜了。
沐猴纓弁竟非真，明玉在塵終自皦。
百年同氣姤賢守，抉隠搜遺思遠紹。
網羅勝賞得偏多，懷想高風情不少。
鯢蟠陳迹久寂寞，虹揭畫梁重夭矯。
已知青竹播馨香，更看華牓延光皎。
自憐值遇分濩落，重此登臨思悽悄。
舉目頻驚五嶺明，回頭却顧長沙藐。
局促可能參庾亮，清平豈是依劉表。
楚天不斷故關迷，危欄倚徧前山小。